ኢትዮጵያ ከኮሪያ ጋር ያላትን የሁለትዮሽ ግንኘነት አጠናክራ ትቀጥላለች
አዲስ አበባ፤ መስከረም 15/2006 (ዋኢማ) –  ኢትዮጵያ ከኮሪያ ጋር ያላትን የሁለትዮሽ ግንኘነት አጠናክራ እንደምትቀጥል ምክትል ጠቅላይ ሚኒስትር ደመቀ መኮንን አስታወቁ፡፡ አቶ ደመቀ ዛሬ በጽሕፈት ቤታቸው የኮሪያ የልኡካን ቡድን በጽሕፈት ቤታቸው ተቀብለው አነጋግረዋል፡፡ አቶ ደመቀ በዚሁ ወቅት እንዳሉት ኢትዮጵያ ከደቡብ ኮሪያ እድገት በርካታ ልምዶች በመቅሰም ከድሕነት ለመውጣት የምታደርገውን ጥረት ታፋጥናለች፡፡ ሁለቱ አገራት ያላቸው የረጅም ጊዜ ታሪካዊ ግንኙነትን በማጠናከር ረገድም ይበልጥ እየሰሩ ሲሆን በተለይም የኢትዮጵያ የፖሊሲ ስትራቴጂዎች የኮሪያን ልምድ ታሳቢ ያደረጉ በመሆናቸው ግንኙነቱ ተጠናክሮ መቀጠል እንዳለበት ኢትዮጵያ እንደምታምንበት ጠቁመዋል፡፡ በአሁኑ ወቅትም ኢትዮጵያ ደቡብ ኮሪያ ነፃ እንድትወጣ ያደረገችው አስተዋጽኦ ከፍተኛ በመሆኑ ግንኙነቱ ወደላቀ ደረጃ ለማድረስ ሁለቱ አገራት እየሰሩ መሆኑን ጠቁመዋል፡፡ ከዚሁ ውስጥም ገጠርን በማሳደግና የማሕበረሰብ ልማትን በማስፋፋትና የሁለቱ አገራትን ተሳትፎ በማሳደግ ረገድ በርካታ ተግባራት እየተከናወኑ መሆናቸውን ጠቁመዋል፡፡ ቡድኑ መሪ ኪም ኩዋን ያንግ ቡክዶ በበኩላቸው የልኡካን ቡድኑ ወደ ኢትዮጵያ የመጣው ኮሪያ በተለያዩ መስኮች ያላትን ልምድ ለማካፈል የሚያስችል የስልጠና ማእከል ለመክፈት ነው። እንደ ኢዜአ ዘገባ ከዚሁ በተጨማሪም አገራቱ ያላቸውን በደም የተሳሰረ ግንኙነት ወደ ላቀ ደረጃ ለማድረስም ባለሙያዎችን ከኮሪያ ለማምጣትና ኢትዮጵያውያን ሰልጣኞችንም ወደ ኮሪያ በመውሰድ እየተካሔዱ ያሉትን ተግባራት ለማሳደግ እንዲቻል ነው ብለዋል፡፡